<classify> Raia huyo wa Senegal, magharibi mwa Afrika aliwasili nchini Jumanne wiki hii, na yuko na Simba visiwani hapa ambako imeweka kambi kujiandaa na Ligi Kuu ya Tanzania Bara inayoanza Septemba 12, mwaka huu.Kwa mujibu wa viongozi wa Simba hapa, leo timu hiyo itacheza mechi ya kirafiki dhidi ya JKU kwenye Uwanja wa Amaan kabla ya kesho kuivaa timu ya Mafunzo kwenye uwanja huo.Mchezo wa leo utapigwa saa 10 jioni na unatarajiwa kuwa na upinzani mkali kutokana na JKU kutaka kushinda ili kuikata mdomo Simba ambayo ilishinda katika mechi zake zote za kirafiki wakati ilipokuwa visiwani hapa.Simba ambayo iliwasili juzi Zanzibar kwa ajili ya kuendelea na kambi yao ya kujiandaa na Ligi Kuu ya Tanzania Bara, kesho itashuka tena kuumana na Mafunzo.JKU inayoshiriki Ligi Kuu ya Zanzibar ambayo pia ni mshindi wa pili katika ligi hiyo, italazimika kuwatumia wachezaji wake wote wapya na wakongwe ili kuangalia makosa yao.Hata hivyo, itakumbukwa kwamba katika michuano ya Kombe la Mapinduzi mwaka huu, JKU na Simba zilikutana ambapo JKU ilishinda na kuitoa Simba katika hatua ya robo fainali. Kutokana na matokeo hayo, Simba itacheza kwa nguvu zake zote na ari ili kuhakikisha inashinda kwa lengo la kulipiza kisasi kwa maafande hao wa Jeshi la Kujenga Uchumi.Aidha, Simba itatumia mechi hizi kuwapima wachezaji inayotaka kuwatumia katika ligi na wengine kuwasajili kama ilivyo kwa Ndaw aliyeletwa baada ya kutupiwa virago kwa mchezaji mwingine kutoka Senegal, Pape Niang.Mwenyekiti wa Kamati ya Usajili ya Simba, Zacharia Hans Poppe, amekaririwa akisema kuwa baada ya mechi hizo mbili, naamini benchi la Ufundi litakuwa limeona uwezo wake na kuamua kama asajiliwe au aachwe aende.Mshambuliaji huyo anatokea timu ya Dinamo Bucharest ya Ligi Kuu ya Romania. Simba pia inamsubiri mchezaji mwingine kutoka magharibi mwa Afrika, Makan Dembele wa Mali ambaye anatarajiwa kutua nchini wakati wowote.  <topic>: MICHEZO 